b'\n_START_ARTICLE_\nT\xc5\x8ddai-ji\n_START_PARAGRAPH_\nT\xc5\x8ddai-ji (\xe6\x9d\xb1\xe5\xa4\xa7\xe5\xaf\xba, \xc2\xabdet \xc3\xb8stlige store tempel\xc2\xbb) er et buddhistisk tempelkompleks i byen Nara i Japan. Begynnelsen p\xc3\xa5 tempelet daterer seg tilbake til \xc3\xa5ret 728, da keiser Sh\xc5\x8dmu etablerte Kinsh\xc5\x8dsen-ji (\xe9\x87\x91\xe9\x90\x98\xe5\xb1\xb1\xe5\xaf\xba).  T\xc5\x8ddai-ji var en gang blant de mektige Nanto Shichi Daiji eller de \xc2\xabsyv store templer\xc2\xbb. Det er hovedkvarteret for den buddhistiske retningen Kegon-sh\xc5\xab (Avata\xe1\xb9\x83saka). \xc2\xabDen store Buddhahallen\xc2\xbb (\xe5\xa4\xa7\xe4\xbb\x8f\xe6\xae\xbf, Daibutsuden) huser verdens st\xc3\xb8rste bronsestatute av Vairocana, kjent p\xc3\xa5 japansk som Daibutsu (\xe5\xa4\xa7\xe4\xbb\x8f)._NEWLINE_Tempelet er oppf\xc3\xb8rt av UNESCO i historiske monumenter fra det gamle Nara som en del av verdensarven. Syv andre templer og helligdommer er oppf\xc3\xb8rt i listen. Sikahjorter, som i Shintoismen betraktes som gudenes sendebud, streifer fritt omkring p\xc3\xa5 eiendommen.'